Παναγιώτης Πελεκούδας

Ο Παναγιώτης Πελεκούδας (8 Νοεμβρίου 1989, Πάτρα) είναι Έλληνας διεθνής αθλητής της πετοσφαίρισης. Την περίοδο 2022-23 αγωνίστηκε με τα χρώματα του Παμβοχαϊκού Βραχατίου στη θέση του κεντρικού.

Καριέρα 
Ο Παναγιώτης Πελεκούδας ξεκίνησε την πετοσφαίριση από την Ε.Α. Πατρών το 2000, αγωνιζόμενος στα πρωταθλήματα Μίνι, Παίδων και Εφήβων. Το 2005 μεταπήδησε στην Παναχαϊκή Γ.Ε., με την οποία αγωνίστηκε αρχικά στο Πρωτάθλημα Εφήβων και το 2006 εντάχθηκε στην ομάδα ανδρών του συλλόγου. Την περίοδο 2009-10 κατέκτησε με τον Γ.Σ. Λαμία την 4η θέση στο Πρωτάθλημα Ελλάδας. Στην ομάδα της Λαμίας παρέμεινε μέχρι το Καλοκαίρι του 2011, οπότε μεταγράφηκε στον Ηρακλή Θεσσαλονίκης, με τον οποίο το 2012 αναδείχτηκε πρωταθλητής και κυπελλούχος Ελλάδος.

Την περίοδο 2012-13 δοκίμασε τις δυνάμεις του στο «καμπιονάτο», αγωνιζόμενος με τη Ρόμπουρ Άντζελο Κόστα της Ραβένας (τότε ΣΜΣ Ραβένα) στην μεγάλη κατηγορία (Α1) του ιταλικού πρωταθλήματος. Το καλοκαίρι του 2013 μετά τη συγχώνευση της ιταλικής ομάδας με την άλλη ομάδα της ιταλικής πόλης, την Πόρτο Ραβένα Βόλλεϋ, επέστρεψε στην Ελλάδα και εντάχθηκε στον Φοίνικα Σύρου, με τον οποίο αγωνίστηκε την περίοδο 2013-14.

Τον Μάιο του 2014 ο Παναγιώτης Πελεκούδας υπέγραψε συμβόλαιο ενός έτους με τον Ολυμπιακό Πειραιώς, με τον οποίο κατέκτησε το Λιγκ Καπ 2015. Τη διετία 2015-2017 αγωνίστηκε με τον Παμβοχαϊκό που είχε ήδη μια αξιόλογη παρουσία στο Πρωτάθλημα Ελλάδας. Οι εμφανίσεις του με την οάδα του Βραχατίου κίνησαν το ενδιαφέρον του Π.Α.Ο.Κ., που είχε ήδη αρχίσει να καθιερώνεται στον ελληνικό χώρο. Με την ομάδα της Θεσσαλονίκης ο Πελεκούδας κατέκτησε το Κύπελλο Ελλάδας 2018.

Τον Ιούνιο του 2018 υπογράφει στον Παναθηναϊκό, στον οποίο καθιερώνεται επί μια τριετία ως βασικός, και απολαμβάνει την κατάκτηση του Λιγκ Καπ το 2020, αντιμετωπίζοντας σε διπλό τελικό τον Ολυμπιακό. Επίσης στις 12 Ιουλίου 2020, κατέκτησε το πρώτο πρωτάθλημα της καριέρας του με τους πράσινους. Στις 25 Ιουλίου 2020, ο Πελεκούδας ανανέωσε το συμβόλαιό του με την ομάδα βόλεϊ του Παναθηναϊκού για άλλα δύο χρόνια. Στις 23 Απριλίου 2021 λύθηκε η συνεργασία του με τον αθηναϊκό σύλλογο, και τον Ιούνιο του ίδιου έτους εντάχθηκε στον Α.Ο. Καλαμάτα 1980, αγωνιζόμενος στο Πρωτάθλημα της Πρε-Λιγκ.

Τον Ιούλιο του 2022 ο διεθνής κεντρικός εντάχθηκε στον Παμβοχαϊκό Βραχατίου, που αγωνιζόταν στη Β' Εθνική (Πρωτάθλημα ΕΣΠΕ Πατρών, και τον Σεπτέμβριο του ίδιου έτους αποδέχτηκε πρόταση του Α.Ο. Μαρκοπούλου να αναλάβει ταυτόχρονα προπονητής στα αναπτυξιακά τμήματα και στις Ακαδημίες του συλλόγου των Μεσογείων, δοκιμάζοντας έτσι ένα νέο πεδίο στην πολύχρονη προσφορά του στο ελληνικό βόλεϊ.

Κοινωνική δράση 
Τον Οκτώβριο του 2018 ο Παναγιώτης Πελεκούδας διαδέχτηκε τον Βασίλη Μηνούδη στην προεδρία του Συνδέσμου Αμειβομένων Πετοσφαιριστών (ΠΑΣΑΠ), αναλαμβάνοντας το δύσκολο έργο της συνέχισης της επιτυχημένης πορείας του προκατόχου του. Τον Οκτώβριο του 2020 επανεξελέγη αρχικά στο Διοικητικό Συμβούλιο του ΠΑΣΑΠ, και στη συνέχεια στην προεδρία του συνδέσμου, στην οποία παρέμεινε έως το 2022. Μετά τις εκλογές εκείνου του έτους την προεδρία ανέλαβε ο Γιάννης Αχιλλεόπουλος, με τον Παναγιώτη Πελεκούδα να αναλαμβάνει χρέη Γενικού Γραμματέα.

Διεθνής καριέρα 
Η σχέση του Παναγιώτη Πελεκούδα με τις Εθνικές ομάδες ξεκίνησε το 2007 όταν συμμετείχε στους προκριματικούς του Ευρωπαϊκού Πρωταθλήματος Εφήβων, και συνεχίστηκε την επόμενη χρονιά στο Ευρωπαϊκό Πρωτάθλημα Νέων. Την ίδια χρονιά (2008) σε ηλικία 18 ετών κλήθηκε επίσης στην Εθνική ανδρών για τους προκριματικούς της Ευρωπαϊκής Λίγκας.
Από τότε συμμετείχε σχεδόν αδιαλείπτως σε όλες τις διοργανώσεις, όπως σε προκριματικούς Ολυμπιακών Αγώνων, Παγκοσμίων και Ευρωπαϊκών πρωταθλημάτων, καθώς και Ευρωπαϊκής Λίγκας. Με την Εθνική Ελάδας ο Παναγιώτης Πελεκούδας κατέκτησε το Ασημένιο Μετάλλιο στην Ευρωπαϊκή Λίγκα το 2014, αλλά η κορυφαία στιγμή της καριέρας του με την Εθνική ομάδα υπήρξε αναμφίβολα η κατάκτηση του Χάλκινου μεταλλίου στους Μεσογειακούς Αγώνες της Ταραγόνας το 2018.
Σ' αυτή την τόσο πλούσια καριέρα του ο Παναγώτης Πελεκούδας έχει καταγράψει περισσότερες από 60 συμμετοχές με την Εθνική Ελλάδας πετοασφαίρισης Ανδρών.

Διεθνείς τίτλοι - Διακρίσεις 
Μεσογειακοί Αγώνες
 2018  (Ταραγόνα - Ισπανία)Ευρωπαϊκή Λίγκα
 2014

Συλλογικοί Τίτλοι - Διακρίσεις

Εθνικά Πρωταθλήματα 
2 Πρωτάθλημα Ελλάδας:
 2011-12 (Ηρακλής Θεσσαλονίκης)
 2019-20 (Παναθηναϊκός Α.Ο.)

Εθνικά Κύπελλα 
2 Κύπελλα Ελλάδας:
 2012 (Ηρακλής Θεσσαλονίκης)
 2018 (Π.Α.Ο.Κ.)

2 Λιγκ Καπ Ελλάδας:
 2015 (Ολυμπιακός Πειραιώς)
 2020 (Παναθηναϊκός Α.Ο.)

Ατομικές διακρίσεις  
 Πρωτάθλημα Ελλάδας 2011-12: Πολυτιμότερος Παίκτης (MVP) 22ης αγωνιστικής 
 Πρωτάθλημα Ελλάδας 2016-17: Πολυτιμότερος Παίκτης (MVP) 6ης αγωνιστικής

Παραπομπές

Εξωτερικοί σύνδεσμοι - Πηγές 
 Παναγιώτης Πελεκούδας: Ατομικά στοιχεία - Τίτλοι - Διακρίσεις - Ομάδες καριέρας volleybox.net
 Παναγιώτης Πελεκούδας - Ατομικα στοιχεία www.greekvolley.eu
 Παναγιώτης Πελεκούδας: Ευρωπαϊκή παρουσία www-old.cev.eu
 Η παρουσίαση του Πελεκούδα στο πρωτάθλημα Ιταλίας www.legavolley.it 
 Στον Ολυμπιακό ο Πατρινός Παναγιώτης Πελεκούδας www.thebest.gr 
 Στα «ερυθρόλευκα» ο Πελεκούδας www.volleynews.gr 
  www.zalizomai.gr
 Ειδήσεις για τον Παναγιώτη Πελεκούδα athletestories.gr 

Έλληνες αθλητές της πετοσφαίρισης
Πετοσφαιριστές της εθνικής Ελλάδος
Πετοσφαιριστές Παναχαϊκής
Πετοσφαιριστές Ηρακλή
Πετοσφαιριστές Φοίνικα Σύρου
Πετοσφαιριστές ΟΣΦΠ
Πετοσφαιριστές Ε.Α. Πατρών
Πετοσφαιριστές ΠΑΟΚ
Πετοσφαιριστές ΠΑΟ